Дэ къыдэлъытар
2017 гъэр ЩIыуэпсым и илъэсу зэрагъэувам зи фIыщIэ хэлъхэм ящыщщ Урысейпсо цIыхубэ фронтыр. Абы Къэбэрдей-Балъкъэрым щиIэ къудамэм и лIыкIуэхэр сабий творчествэмкIэ «Эрудит» центрым и гъэсэнхэм яIущIащ.
ДыкъэзыухъуреИхь дунейр хъумэным теухуауэ хьэщIэхэм ирагъэкIуэкIа дерс-хэм дихьэхауэ едэIуащ ГеографиемкIэ урыс обществэм и клубым екIуалIэ цIыкIухэр.
Зэхыхьэм кърагъэблэгъа Къарей Тимуррэ Мокаев Тенджызрэ — тIури ОНФ-м хэтщ — тепсэлъыхьащ щIыуэпсым лей къыщытехьэ щIыпIэхэм. Къатщтэмэ, мыхэр тогузэвыхь «Джылы-Су» жьанэмрэ Iуащхьэмахуэ лъапэмрэ нобэ пхъэнкIиймрэ кIэрыхубжьэрыхухэмрэ зэрыщыкуэдым. КъищынэмыщIауэ, а щIыпIэхэм я убзыхукIэр нобэ екIуалIэ цIыху бжыгъэм тещIыхьауэ щыткъым. 2009 гъэм ар цIыху 300-м нэсу щытамэ, 2016 гъэм 2000-м нэблэгъащ.
Ди щIыналъэм и псынэхэр хъумэн зэрыхуейм теухуауэ къэпсэлъащ «Таврида-2016» урысейпсо щIэныгъэ зэхыхьэм хэта Къанкъул Линэ. Абы игъэлъэгъуащ «Псынэхэмрэ абыхэм я щэхухэмрэ» зыфIища макетхэр.
Лъостэн Музэ.
